Søndag bliver bidende kold, hvis du er ude, hvor vinden tager fat.

Blæsten kommer til at dominere din søndag. Vindens kølende effekt vil have langt større betydning end tallene på dit termometer. - Hvis du er ude, hvor den får fat, kommer det til at føles bidende koldt, forklarer meteorolog ved TV 2 Vejret Andreas Nyholm. Ved kysterne vil der være frisk vind til kuling. Lørdag var i høj grad præget af sol. Den fortrænges søndag af skyer, der kommer op over landet fra syd. Skyerne vil særligt præge himlen i den sydlige del af landet. Her til morgen er der mellem minus en og minus syv grader. En enkelt målestation, Tylstrup i Nordjylland, har i nat været helt nede under minus ti grader. Senere på dagen vil temperaturerne snige sig op på mellem minus tre og minus en. Det vil formentlig holde frostgrader over hele landet. Blæsten gør imidlertid, at det føles meget koldere. - Hvis man bevæger sig udenfor, vil det her til morgen føles som mellem minus syv og minus 14 grader på grund af windchill, siger Andreas Nyholm. Der vil generelt ikke falde ret meget sne bortset fra i samme bælte, der fik sne i går og i løbet af i nat. Bæltet ligger fra Bornholm og hen over Lolland-Falster og Møn. Her har man lokalt allerede fået en fem til ti centimeter nogle steder, og der kan være mere på vej. Der kan falde sne omkring København og enkelte andre steder, men ikke i samme mængder som i det sydlige snebælte.